Politiet prøver at finde årsagen til den voldsomme ulykke, der tirsdag kostede tre børn livet.

Den 39-årige mor, der tirsdag mistede tre børn i en voldsom trafikulykke ved Sindal i Nordjylland, bliver onsdag formiddag afhørt af politiet. Ulykken skete i krydset mellem Lendumvej og Bredmosevej, hvor moren kørte ind foran en modkørende bil, da hun ville svinge til venstre ad Bredmosevej fra Lendumvej. De tre børn - en treårig dreng, en niårig pige og deres storebror på 11 år - blev erklæret døde på ulykkesstedet. Moren selv er fysisk uskadt efter sammenstødet, og det gælder også hendes fjerde barn, der sad i bilen. Der er tale om et spædbarn, en dreng på blot fem måneder, oplyser politiet. I et forsøg på, at finde ud af, hvordan det kunne gå så galt, bliver moren nu afhørt med en sigtets rettigheder. - Det er helt normalt. Det gør vi altid, når der er tale om alvorlige ulykker, siger politikommissær Torben Rimmen fra lokalpolitiet i Hjørring. Føreren af den modkørende bil, en mand på 39 år, blev ligesom moren op spædbarnet bragt til sygehuset i Hjørring. Han er ifølge politiets oplysninger også sluppet fra ulykken med kvæstelser, der ikke er livstruende.